Broj: 711-I-628-M-60/22-02-21

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Zrinke Čobanković, ravnateljice Razvojne agencije Vukovarsko-srijemske županije,** za davanjem mišljenja Povjerenstva, na 159. sjednici, održanoj 16. veljače 2022.g., daje sljedeće

**MIŠLJENJE**

**Troškovi prijevoza od kuće do posla kao i troškovi prehrane, ne predstavljaju dodatnu naknadu iz članka 7. točke d) ZSSI-a koju je ravnateljici Razvojne agencije Vukovarsko-srijemske županije zabranjeno primiti, već se radi o isplati stvarnih troškova koji su povezani s obnašanjem javne dužnosti koje obveznica može primiti.**

Obrazloženje

U Povjerenstvu je 08. veljače 2022. pod brojem 711-U-2502-M-60/22-01-1 zaprimljen zahtjev za mišljenjem obveznice Zrinke Čobanković, ravnateljice Razvojne agencije Vukovarsko-srijemske županije povodom kojeg se vodi predmet broj M-60/22.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog zakona. Uvidom u registar obveznika koji Povjerenstvo vodi utvrđeno je da je Zrinka Čobanković, kao ravnateljica Razvojne agencije Vukovarsko-srijemske županije kojoj je osnivač Vukovarsko-srijemska županija, obvezana postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje u najkasnije roku od 15 dana od dana primitka zahtjeva obveznika.

U zahtjevu podnositeljica postavlja pitanje, uzimajući u obzir zakonske odredbe i Smjernicu Povjerenstva broj: 711-I-134-R-34/22-01-17 iz koje proizlazi da obveznici iz članka 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost, ne smiju potred plaće koju primaju za njeno obnašanje ostvariti i druge primitke kao što su božićnice i taksativno i dr. navedene primitke, odnosi li se to i na u predmetu naveden novčane naknade (troškovi prehrane, troškovi prijevoza na posao s posla) na koje ravnatelj/ica sukladno općim aktima ima pravo).

Člankom 3. stavkom 1. podstavkom 1. do 65. ZSSI-a navedeni su obveznici primjene ZSSI-a dok je u stavku 2. istog članka navedeno da se odredbe ZSSI-a primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, obveznici iz članka 3. stavka 1. i 2. ZSSI-a, mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao, troškove službenog mobitela i računala kao i dnevnice za službeno putovanje jer se radi o isplatama troškova koje su povezani s obnašanjem javne dužnosti koju obveznici temeljem članka 5. stavka 1. točke 2. ZSSI mogu primiti te se ne radi o primicima dodatne naknade za poslove obnašanja javne dužnosti.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Slijedom navedenog troškovi prijevoza od kuće do posla kao i troškovi prehrane ne predstavljaju dodatnu naknadu iz članka 7. točke d) ZSSI-a koju je ravnateljici Razvojne Agencije Vukovarsko-srijemske županije zabranjeno primiti, već se radi o isplati troškova koji su povezani s obnašanjem javne dužnosti koje obveznica može primiti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Zrinka Čobanković, putem dostavljene e-mail adrese
2. Objava na internetskoj stranici Povjerenstva
3. Pismohrana